Yo`lovchi aeroportda nega 8 soat qolib ketdi? Bojxonachilar uning qing`ir rejasini fosh qildi

“Toshkent-AERO” IBK Kontrabanda va bojxona qonunchiligi buzilishiga qarshi kurashish bo`limi xodimlari yirik miqdordagi qo`l telefonlarining yashirincha olib kirilishini fosh etishdi.
Parvozini yakunlaganiga 8 soatdan ortiq vaqt o`tsa-da,  fuqaro R.M.ning aeroportdan chiqib ketishga harakat qilmasligi bojxona xodimlarini shubhalantiradi.
Qolaversa, ushbu yo`lovchi o`ziga tegishli 3 dona bagajlarning “Seul-Toshkent” reysi bo`yicha keltirilganligini tasdiqlovchi yorliqlarni olib tashlab, “Moskva-Toshkent” reysida keltirilgan boshqa bagajlardan olingan yorliklarni yopishtiradi. 
Bu bilan go`yoki u Seuldan emas, boshqa shahardan kelayotgan yo`lovchidek taassurot qoldirishga urinadi. 
Bojxonadan “qizil” yo`lak orqali o`tar ekan, ushbu yuklar xolislar ishtirokida ko`zdan kechirildi. Natijada, qiymati 250 mln. so`mlik 244 dona uyali telefonlar va 50 dona parfyumeriya vositalari bojxona nazoratidan yashirilgani fosh bo`ldi.